ועדת הכספים, כנסת 17, פרוטוקול מספר 347, 2007-03-19 12:00

יעקב ליצמן: אני פותח את ישיבת ועדת הכספים.

יעקב ליצמן: אנחנו דנים בהצעת חוק לתיקון פקודת מס הכנסה (תרומה למיזם מעורבות חברתית בקהילה), התשס"ו-2006.

אליהו גבאי: במציאות כאשר הממשלה מקצצת תקציבים לאוכלוסיות החלשות בפעילות במתנ"סים ובכל מיני גופים כאלה, מקצצת בקצבאות הילדים, מקצצת בפעילות חברתית, הוכח שבמלחמת לבנון נכנסו חברות כלכליות וסייעו לציבור בכל מיני צורות כמו מזון, הסעות, הגנה, פיתוח פרויקטים ושיעורים למיניהם.

אליהו גבאי: אנחנו צריכים לעודד את המגזר הפרטי להיות שותף בפרויקטים חברתיים ובמיזמים חברתיים.

אליהו גבאי: במדינות העולם המערבי, מוקצים לכך סכומים גדולים מאוד.

אליהו גבאי: עד חוק ההסדרים הכירה מדינת ישראל לצורכי מס הכנסה רק ב-2 מיליון שקלים, אבל בעקבות הגשת הצעת החוק שלי היא העלתה את הסכום ל-4 מיליון שקלים.

אליהו גבאי: אני עומד על כך שיכירו לצורכי מס הכנסה עד 5 מיליון שקלים ולא 4 מיליון שקלים.

אליהו גבאי: ביררתי עם אביגדור יצחקי ששאל אותי מדוע יושב-ראש ועדת הכספים לא מביא את זה לדיון, ולכן פניתי את היושב-ראש שיעלה את הנושא לסדר היום.

אליהו גבאי: אביגדור יצחקי אמר לי שהוא תומך בהצעה וכך גם הקואליציה.

אליהו גבאי: רבותיי, החוק הזה חיוני כדי לעודד חברות רבות שייכנסו ויהיו פעילות במיזמים החברתיים.

אליהו גבאי: יש להכיר בתרומה שלהם עד לסכום של 5 מיליון שקלים, כאשר מדובר בסכום מסוים מכלל הרווחים שלהם.

אליהו גבאי: המדינה מרוויחה בגדול.

אליהו גבאי: כאשר המדינה נותנת לרשות מקומית, היא מבקשת שהרשות המקומית תשתתף ב-40 אחוזים והיא נותנת 60 אחוזים, אבל כאשר היא רוצה מצ'ינג בפרויקטים שונים, התורם משתתף ב-65 אחוזים ואילו המדינה משתתפת ב-35 אחוזים לצורכי ניכוי ממס.

אליהו גבאי: כלומר, המדינה מרוויחה כפול מאשר נותן אותו אדם.

חיים אורון: בוא נגיד כל סכום, כל תרומה.

בועז סופר: בחודש דצמבר נערך פה דיון מאוד ארוך ומפורט.

יעקב ליצמן: לפני שאתה ממשיך, אתם בעד או נגד?

בועז סופר: אנחנו נגד.

בועז סופר: כאמור, בחודש דצמבר התקיים דיון ארוך ומפורט על נושא התרומות.

בועז סופר: עלתה השאלה האם ראוי להגדיל את התקרה מ-2 מיליון ל-4 מיליון שקלים או יותר.

בועז סופר: עלתה השאלה האם להוריד את התקרה או לא להוריד את התקרה.

בועז סופר: אנחנו הצגנו שיש פה מידתיות מסוימת שאנחנו בכל זאת רוצים לעודד תרומה לקהילה, וזה בסדר גמור, ומחד לא לפתוח יתר על המידה את הגבולות כי בכל זאת גם חברת הכנסת יחימוביץ אמרה, ונכון, שהמדינה היא זו שבסופו של דבר צריכה לתקצב, ואם היא לא מתקצבת, שתואיל בטובה ותיתן משהו.

בועז סופר: אני חושב שהדיון כאן מוצה, אני חושב שהייתה הסכמה מלאה לכך ש-4 מיליון שקלים זו אמת מידה סבירה.

בועז סופר: הייתה הסתייגות האם להציע 5 מיליון שקלים, ואנחנו ביקשנו להצביע נגד ההסתייגות מכיוון ש-4 מיליון שקלים הוא סכום מידתי וראוי, לא לדעת כולם, אבל זו הייתה ההסכמה.

בועז סופר: אחרי שלושה חודשים לבוא ולומר שכל הדרישה לפני שלושה חודשים על דעת חברי כנסת הייתה מיותרת, אני חושב שזה בעייתי.

בועז סופר: אנחנו מתנגדים.

חיים אורון: למרות שהיועץ המשפטי לנציבות מס הכנסה, אהוד ברזילי, הסביר קודם שזה לא על חשבון המדינה, אני אומר שזה כן על חשבון המדינה.

אליהו גבאי: המדינה מקבלת כפול.

חיים אורון: זה על חשבון המדינה.

חיים אורון: התרומות, חשובות ככל שתהיינה, הועלו עכשיו לשיעור משמעותי ובעצם הוכפלו.

חיים אורון: אני מציע לעצור לרגע ולעשות זאת משתי סיבות.

חיים אורון: אני לא התייאשתי, ואני מקווה שגם מפלגתך לא התייאשה, אולי אתה כן, מזה שאנחנו נהיה מדינה שמתקצבת באופן ראוי נושאים שצריך לתקצב אותם, גם אנדרטאות, גם מצוקות, גם חולים וגם מלחמות, אבל אני לא קושר את זה לשם.

חיים אורון: זה כסף כמו כל כסף אחר ויש סיבות לכל מיני גורמים להשקיע בו, ואני שמח על כך.

חיים אורון: 4 מיליון שקלים – אני זוכר את התקופה שהסכום היה 250 אלף שקלים, והיו סכומים הרבה יותר קטנים – אני לא יודע כמה תורמים עוברים את הגג הזה.

בועז סופר: כמה עשרות.

חיים אורון: אני חושב שאת המגבלה הזו צריך להשאיר.

יעקב ליצמן: בבוקר אמרת שיש הסכמת ממשלה.

יעקב ליצמן: אם יש טעות, אני מוכן לחכות עם ההצבעה על החוק שלך עד 12:30.

ראובן ריבלין: הוגשה הסתייגות על 5 מיליון שקלים?

בועז סופר: על 4 מיליון שקלים.

בועז סופר: ההסתייגות נפלה.

יעקב ליצמן: היות ואמר חבר הכנסת גבאי שיש הסכמה, אני מציע לו להביא את אביגדור יצחקי שהבטיח לו את ההסכמה הזאת.

יעקב ליצמן: לכן אני אתן לך 20 דקות לבדוק את הנושא ובינתיים לא נצביע עליו.

שושנה שחם: סעיף 46 מדבר על זיכוי ממס ומפנה לדוגמה שאותו מוסד ציבורי חייב לנהל ספרים כחוק.

שושנה שחם: יש כל מיני התניות שבלעדיהן בעצם התרומה לא תהיה תרומה מוכרת ויהיה בלתי אפשרי לפקח על זה כי כל גוף שיקום יאמר שהוא תורם.

שושנה שחם: לכן אני חושבת שצריך מאוד להיזהר בהצעת החוק הזאת.

סמדר אלחנני: אני רוצה להזכיר לכם שבשנת המס 2007 אומדן עלות המס שכרוכה בזה, שהאוצר הכין, היא 160 מיליון שקלים לעומת 130 מיליון שקלים שהיו בשנת 2006, כאשר תקרת התרומה הייתה 2 מיליון שקלים.

סמדר אלחנני: אנחנו לא רואים כמה יצא בפועל, אבל זה האומדן שקיבלנו.

סמדר אלחנני: מה שחבר הכנסת אורון לא אמר הוא שאלה דברים חיוביים אבל זו הוצאה ממשלתית שניתנת לא לפי סדר העדיפויות הממשלתיות.

שלי יחימוביץ': אני רוצה לשכנע את חבר הכנסת גבאי שהצעת החוק שלו לא נכונה.

בועז סופר: הממשלה מתנגדת.

ראובן ריבלין: אז תביאו את הממשלה.

חיים אורון: הוא הלך להביא את הממשלה.

ראובן ריבלין: אנחנו נמצאים כאן כל הזמן כדי לשמור על קופת המדינה, לא על הממשלה אלא על הממלכה.

ראובן ריבלין: לשם כך אנחנו יושבים כאן.

סמדר אלחנני: 160 מיליון שקלים אלה יוצאו בדרך שלא בהכרח לפי סדר עדיפויות ממשלתית.

חיים אורון: למשל בית חולים באשדוד.

סמדר אלחנני: יש כל כך הרבה עמותות שעומדות בקריטריונים שניתן לתרום להן, אבל אף אחד לא אמר שזה סדר העדיפויות הממשלתי.

סמדר אלחנני: אתם בעצם מצביעים על זה דרך התקציב.

יעקב ליצמן: ההצבעה תתקיים בשעה 12:30.

שלי יחימוביץ': אני רוצה לשוב ולהזכיר איך נולדו ה-4 מיליון שקלים, איך הסכום קפץ מ-2 מיליון ל-4 מיליון שקלים תרומה.

שלי יחימוביץ': זה היה אחרי ששר האוצר דאז אהוד אולמרט הלך לשתות מרק בבית תמחוי, גילה שיש עניים ומאוד הזדעזע.

שלי יחימוביץ': יצא אולמרט מבית התמחוי ואמר שהמצב הוא נורא.

שלי יחימוביץ': הוא שאל את איתן רופ אם יש הרבה כסף בקופה ואיתן רופ אמר שיש הרבה הרבה כסף בקופה.

שלי יחימוביץ': אמר אולמרט שאם כך, בוא נגדיל את הפטור מ-2 מיליון ל-4 מיליון שקלים.

שלי יחימוביץ': וכך הלך הפטור ל-4 מיליון שקלים שאני מתנגדת לו בתכלית ההתנגדות.

שלי יחימוביץ': זה כסף של המדינה, המדינה צריכה להחליט לאן הוא הולך ולא גאידמק ולא עמותה טובה ככל שתהא.

שלי יחימוביץ': הצעת החוק הזו מעודדת באופן פראי בעוד מדרגה את כניסת כל מיני נדבנים לתפקידים שהמדינה צריכה למלא.

שלי יחימוביץ': גם ל-4 מיליון התנגדתי, ובוודאי שאני מתנגדת להעלאה ל-5 מיליון שקלים.

שלי יחימוביץ': לא יכול להיות שכל חבר כנסת שיתחשק לו פתאום והוא יחליט לעזור לעניים באיזה התקף עזרה בלתי נשלט, יתקן את החוק בעוד מיליון ועוד מיליון.

שלי יחימוביץ': גם 4 מיליון שקלים אלה היו יותר מדיי.

יעקב ליצמן: אני רוצה להפתיע אותך.

יעקב ליצמן: אני רוצה להזכיר לך את הוועדה הציבורית לבחינה מחדש של סיוע המדינה למוסדות ציבור, הוועדה של יורם ארידור, את פרק י"ב בו עולה הנושא של היישום.

יעקב ליצמן: הדוח הוא מ-5 באפריל 2006 ושם נאמר: "תרומה למלכ"ר אחר, המוכר לצורכי סעיף 46, לא תהיה מותנית בסכום מינימאלי כלשהו לצורכי זיכוי מס הכנסה ותוגבל עד לתקרה של 5 מיליון שקלים לתורם לשנה".

שושנה שחם: ההמלצה הזו לא אומצה.

יעקב ליצמן: נכון, אבל אי אפשר לומר שאלי גבאי מנותק מהמציאות ושזה חמור, עם כל הכבוד – אני חושב שלא צריך לומר זאת.

שלי יחימוביץ': לא על כל הוועדות האלה אנחנו אומרים כזאת ראה וקדש.

שלי יחימוביץ': ממתי דברי ארידור הם דברי אלוהים חיים?

שלי יחימוביץ': אני לא מסכימה עם השקפתו.

שלי יחימוביץ': אני מוחה על כך שבפעם היחידה שיש לי הזדמנות להצביע עם הממשלה, הממשלה לא מתפקדת ולא מגייסת רוב.